天寒留滯山中即事
作者：衛宗武
朝代：宋

paragraphs: 逾月留窮源，不覺歲云暮。
緒景寖凄凉，重陰方固沍。
芳叢菊殫殘，丹楓葉飛舞。
蒙茸豐草萎，剝落喬木古。
茲來遂幽尋，所恨乏勝侶。
釋友間往還，農父相爾汝。
索句課唐吟，繙經勘佛語。
肅肅繁霜零，輝輝寒月吐。
夜氣消檠燈，凜威薄衣絮。
榾柮煨爐紅，輪囷擁衾素。
噓呵冷欲冰，拳攣宿如露。
老瓦補茅柴，破釜煮栗芋。
烹鮮遠莫致，擷蔬美可茹。
氓廛絕紛囂，僧席割清苦。
頹然撫孤蹤，樂哉忘萬慮。
亡何歸興動，適爲物怪忤。
舉手謝白雲，扁舟鳴去艣。